Suunto

Suunto Oy ir Somijas uzņēmums, kas ražo un izplata āra aktivitāšu un piedzīvojumu instrumentus. Tā galvenais birojs atrodas Vantā. Uzņēmums ir dibināts 1930. gadā. Tas pieder Ķīnas uzņēmumam Liesheng.

Suunto piedāvā magnētiskos kompasus, sporta pulksteņus, tai skaitā ar GPS funkcijām, niršanas datorus un instrumentus, kā arī citus instrumentus sportam un aktīvai atpūtai.

 Vēsture 
1933. gadā somu izgudrotājs un sportists Tomass Vohlonens (Tuomas Vohlonen) iesniedza patentu par ar šķidrumu pildītu magnētisko kompasu. Šķidrums zināmā mērā bremzēja magnētisko adatu, un tā miera stāvoklī nostājās daudz ātrāk nekā tradicionālajos kompasos. 

1936. gadā Tomass Vohlonens kopā ar sievu Elli un brāļadēlu Kauko dibināja uzņēmumu Suunto Oy kompasu ražošanai. Uzņēmumam ienākumus nesa arī licenču pārdošana daudzām valstīm. 1939. gadā nomira Tomass Vohlonens.
Suunto ar kompasiem apgādāja Somijas armiju Ziemas kara un Turpinājuma kara laikā. Pēc kara strauji samazinājās armijas pasūtījumi, un uzņēmums sāka pievērsties starptautiskajam tirgum.

1952. gadā Vohlonena atraitne Elli pārdeva uzņēmumu profesoram un diviem ķīmijas inženieriem: Pāvo Kajannem (Paavo Kajanne), Ārnem Mahnalam (Aarne Mahnala) un Veli Jussi Hēlsē (Veli-Jussi Hölsö); viņiem piederēja arī slēpju smēru ražotājs Redox.
1953. gadā uzņēmums sāka ražot jūras kompasus. 1957. gadā tas sāka ražot altimetrus un hipsometrus (koka augstuma noteicējus).
1965. gadā tika sākta niršanas kompasu izlaide.

1979. gadā Suunto tika pārdots uzņēmumam Hämeen Peruna Oy un Niemistes (Niemistö) ģimenei; tas sāka paplašināties, iegādājoties vairākus uzņēmumus. Suunto sāka izstrādāt precīzās mehānikas un elektroniskos instrumentus sportam.
1981. gadā tika nopirkts niršanas piederumu ražotājs Sea Quest. 1987. gadā uzņēmuma izlaida niršanas datoru SME.

1990. gadu sākuma ekonomikas lejupslīdes rezultātā Suunto tika pārdots investīciju uzņēmumam Sponsor Oy. Suunto sadalīja divās nodaļās: Suunto un Electronics.
1995. gadā Suunto akcijas sāktas kotēt Helsinku biržā. 1996. gadā Suunto iegādājās Šveices kompasu ražotāju Recta SA.

1999. gadā Suunto tika pārdots uzņēmumu grupai Amer-yhtymä Oy (tagad Amer Sports). 2000. gada martā tas pārtrauca kotēt akcijas Helsinku biržā. 2001. gadā Suunto galvenais birojs pārcēlās no Espo uz Vantā, blakus Helsinku lidostai.

2010. gada sākumā Suunto izlaida Movescount tiešsaistes pakalpojumu, kas kļuva par atvērtu platformu valkājamu ierīču un sensoru produktu izstrādāšanai fitnesa un veselības jomā.
2015. gada 4. maijā Amer Sports paziņoja, ka iegādāsies sporta lietotnes un tiešsaistes pakalpojumu izstrādātāju Sports Tracker (agrākais Nokia Sports Tracker); to apvienoja ar Movescount.
2019. gadā mātes uzņēmums Amer Sports tika pārdots konsorcijam Mascot Bidco Oy, kurā bija apvienojies Ķīnas sporta preču ražotājs Anta Sports un investīciju uzņēmums FountainVest Partners.

2021. gada 30. septembrī valkājamu ierīču un sensoru produktu atvērto platformu Movesense izpirka tās vadība. Ja Movesense savu sensoru platformu piedāvāja risinājumiem sporta un labsajūtas jomā, kā arī vēlējās attīstīties medicīnas tirgū, tad Suunto plānoja koncentrēties uz āra aktivitāšu un piedzīvojumu ierīcēm.
2022. gada 10. janvārī Amer Sports vienojās Suunto Oy pārdot Ķīnas elektronikas ierīču uzņēmumam Liesheng, jo Amer Sports stratēģija bija koncentrēties uz starptautiski atzītu sporta preču zīmolu attīstīšanu dzīvesstila, apģērbu un apavu segmentos; darījums tika pabeigts 6. maijā.

 Attēlu galerija 

 Atsauces 

 Ārējās saites 

 Amer Sports vietne

Kategorija:Amer Sports
Kategorija:Helsinku biržā agrāk kotētie uzņēmumi